
שו"ת משנה הלכות חלק ז סימן ריא 
אי יש להתרחק מלהתחתן בבני תשע מדות 
אור ליום ה' לסדר ויחי יעקב התשל"ו בנ"י יצו"א.
רוקע הארץ על המים, הוא יתן אריכות ימים ושנים וחיים, למע"כ רב הרבנים האי גאון ציס"ע אור ישראל וקדושו בוצינא קדישא חסידא ופרישא מופת הדור זיוו והדרו תנא דליטרא דקציעות ידי"ע וידי"נ פ"ה ת"ת עומר בקי רבן של ישראל מרן כגקש"ת מוה"ר יעקב ישראל קניבסקי שליט"א, בני ברק תו"א. אחדשכג"ק בידידות נאמנה וביראת הכבוד יתירה. 
מי אנכי כי באתי עד הלום, אין הלום אלא מלכות, מאן מלכי רבנן, ונפשי יודעת מיעוט ערך נפשי עלי להתיצב במקום גדולים כמותו ירבו בישראל. אמנם נדרשתי לאשר שאלוני חד מידידי ותלמידי בירושלים עיה"ק אי יאות להשתדך עם בע"ת שאבותיו לא עמדו על הר המור מור וקציעה ואפי' לחלבנה לא הגעו והם פורקי עול מחללי שבת כופרים בעיקר מהכת הנקרא רעפארמער וכיוצא בהם למיניהם שאינם מאמינים בתורת ה' ר"ל, ואם יש איזה איסור חתון עמהם, אי יש ענין להודיע הצד השני או חייב להודיע שהבע"ת הוא מדור קטעי, שאם היה יודע לא היה מתחתן עמהם וצירף לשאלתו צילום ממש"כ כ"ק בספרו קהלת יעקב סימן כ"ג בעניני שידוכין (אין לי הספר בביתי ומאד אשמח אם כ"ק יטריח את מי שהוא לשלחו לי ובכסף מלא אקחנה בל"נ). והיות כי הרבה פעמים נשאלתי בזה להלכה למעשה ומיראי הוראה אני וכ"ש להתיר מה שרבותינו אסרו אמרתי ארוצה מכתבי לכג"ק מה שעלה במצודתי בזה ואפלפל קצת בדברי כג"ק ומיני' דמר ומיני יתקלס ברי' וביד כג"ק לקרב או לרחק. 
ראשון לציון נראה לפענ"ד דודאי לאוסרם מדין תורה לא מצאנו בהם איסור חתון כל שהם שומרי תורה גם שהיו אבותיהם עוברי הדת...

ומכל הנ"ל דרכי מאז ומתמיד למי ששואל אותי בענין זה אני מורה בזה כפי המבואר בכל הפוסקים שראוי להרחיקם ולהתדבק בזרע ישראל הכשרים והמיוחסים וראוי לשמור על יחוס וכשרות המשפחה ולהתדבק בהם ובזרעם אחריהם כפי האפשר. 
האמנם ידידי הנ"ל שלח לי צילום מספר דמר הדרג"צ שליט"א קהלת יעקב סימן כ"ג שדן בזה ולפי שראיתי בסימן הנ"ל דברים שלפענ"ד יש להעיר עליהם אמרתי לא אכתוב מזה כלום לידידי הנ"ל עד שאכתוב לכג"צ מה שיש לי להעיר על דבריו הקדושים כדי לברר הדבר. והנה בעברי על מכתב כג"ק ראיתי אהבת ישראל המתבצבץ מתוך כל מלה ומלה כאשר ראוי ויאות לצדיק כמותו ומשתתף בצערן של הבעלי תשובה אשר יצא עליהם הפסק מאת בעלי הש"ע ונושאי כליהם לרחק ולא לקרב וכג"ק יצא לקרב אחינו בעלי התשובה אשר עליהם אמרו במקום שבע"ת עומד אין צדיק גמור יכול לעמוד וחפש בחורין ובסדקין בכחה דהתירה לקרב שלא לנעול דלת בפני בע"ת ח"ו ובכלל מה תהא עליהם ומהיכן ישאו להם נשים ולכן המציא להם היתר ועל שלשה דברים סובב ההיתר. 
אחד מה ששמע בשם אחד הרבנים דמה שאמרו בן הנדה הוא חצוף ומקולקל היינו שכן הוא ע"פ הרוב אבל יש הרבה יוצא מן הכלל ואם אנו רואים באיש זה שאינו חצוף ומקולקל הוא בעל מדות טובות ע"כ שהוא מהמיעוט היוצא מן הכלל והטעים כ"ג דע"כ כן הוא דהרי כל אדם יש לו בחירה לתקן עצמו ומדותיו ואפילו בעל מדות קשות וע"כ מה שאמרו שהוא חציף אינו אלא בסתמא וגם מן המציאות הביא ראיה שרואין אנו כמה וכמה שבאו מבתים חפשים ומצויינים במדות וביר"ש ובע"כ שיש יוצא מן הכלל. 
והשנית לפי היסוד שהביא האפי זוטרא א"ע סימן ד' אות ט"ו בשם מהרש"ל הביאו באוצה"פ דף ס"ה ע"ד סק"א דע"מ שכתב בש"ע פגום וז"ל, ובניו אחריו יהיו דומין אל שרשו ואי נקבל היסוד הזה דפגם בני ט"מ הולך בירושה א"כ היסוד דבן הנדה הוא פגום ע"פ גמרא נדרים כ' ע"ב דבני תשע מדות נקראים הפושעים והמורדים וגרס שם הטור בני נדה (באמת כי הרמב"ם כתב פגום לא מגמרא נדרים הנ"ל בנדה) ולפי"ז גם כל שאר חתנים אע"פ שהוחזקו אבותיו משומרי התורה לא יצאו מספק גדול שהם בני תשע מדות חדא דנהו שאבותיו שמרו ע"ט המשפחה שמא אחד מאבות אבותיו עד דור המדבר היה אחד מהם מבני הנדה והוי כל דורותיו בפגם זה וכדרך שאמרו חז"ל קידושין ע"א אטו אנן ידעינן מהיכן קאתינן והשנית אפילו את"ל שאבותיו ואבות אבותיו עד יעקב אבינו לא היו בני הנדה לא בשוגג ולא במזיד אכתי שמא הוא בא מאחד משאר מדות שהם מצויים טובא אצל המון עם ואפילו את"ל שאביו אינו חשוד ע"ז מ"מ אולי אחד מאבותיו משפחת אביו או אמו עד דור המדבר היו בני אימה בני מריבה וכו' שכ"ז מצוי מאד באנשים פשוטים וא"כ כל החתנים קרוב שלא יצאו מחשש זה. 
והשלישית מאחר שדברי חז"ל הקדושים הם קודש קדשים והם אמרו שבני הנדה המה חצופים ומקולקלים ואנחנו רואים כמה מהם שהם בערך שוה עם רוב חבריהם ע"כ שמדרגה כזו נקרא אצל חז"ל בגדר חצוף ומקולקל ומי שאינו שייך לבני ט' מדות הוא באמת במדרגה נעלה הרבה מהחתנים הרגילים וא"כ אדרבה קרוב הוא שרוב החתנים הם מגזע של תשע מדות (אם נחליט שפגם ט' מדות הולך בירושה מדור לדור) וא"כ אין נד"ד גרוע משאר חתנים עכלכ"ג. 
ואני אסקופה נדרסת תחת כפות רגלי צדיקים בקראי הדברים אמרתי לא ניחא ליה למריהו דלימא הכי וח"ו להוציא לעז על כלל ישראל זרע קודש מחצבתם בהרי קודש דור אחר דור עד דור המדבר ויעקב אבינו ולומר שרובם ככולם הם מגזע של תשע מדות פגומים בפגם הטומאה המאוסה נדה או אסנ"ת משגע"ח אשר עליהם נאמר וברותי מכם המורדים והפושעים ורובם ככולם ראוי להתרחק מהם ליחוסי משפחה סורו טמא קראו למו והם מעזי פנים שבדור הגורמים לשכינה שתסתלק מישראל ובניהם אחריהם יהיו דומים לשרשיהם חס מלהזכיר ולומר שרוב חתנים הקדושים זרע קודש מחצבתם מהורים קדושים הם ח"ו זרע פגום ולא מיוחסים וצריך להתרחק גם מהם למשפחות מיוחסות והם העזי פנים שבדור פגומים ולא ראוים שתשרה שכינה עליהם ועל זרעם ואיה זרע ישראל הכשרים אם רוב החתנים הם מהם א"כ גם רוב הכלות שלהם בדומה להם וכי על זה אנו ואבותינו מוסרין נפשן זה יותר משלשת אלפים שנה. ובמקום אחר הבאתי דגם במצרים כבר שמרו על טהרה כמבואר בתדב"א פ"ו דם מפני מה בא עליהם (המצרים) מפני שהיו רואין את ישראל טובלין מן הנדה ומן תשמיש המטה מה עשו המצרים אחזו עליהן את המים שלא יטבלו ולא יבאו זה על זה ולא יפרו ולא ירבו לפיכך הפך הקב"ה את מימיהם לדם וכו' נראה דמאז ומעולם היו נוהגים בטהרה זו נדה וש"ז ועזרא שתקן לא היה אלא לחיוב אבל בלי חיוב נהגו כן מעולם ומה שאמרו בגמרא שבת קל"ה דורות ראשונים יוכיחו שאין אמו טמאה לידה ונימול לשמנה ופי' רש"י מאברהם עד מתן תורה שנתנה מילה ולא נהגו טומאה צ"ל מדינא. 
והנה הנביא ניבא עליהם וברותי מכם (יחזקאל כ') המורדים והפושעים שהגלות יכלה אותם ואל אדמת ישראל לא יבואו וימותו במדבר וכי ח"ו כלה אתה עושה בזרע ישראל אם רובם ככולם מהם הם, ואם אנן ממשכנין נפשין להתיר לבעלי תשובה לבא בקהל לקרבם וכי על חשבונם נפגום ח"ו את כלל ישראל הריני כפרתם שבדור הזה והדורות הקודמים לפנינו והבאים אחרינו לומר שכולם פגומים ולכן נתיר לבע"ת להתערב בינינו וגם לאסור למשפחות המיוחסות להתחתן עם משפחות מוחזקות לכשרות בינינו, אם הבני נדה בני ריחוק הם מלהתערב עם זרע קודש מפאת פגמם מי שהוא פגום יראה לתקן עצמו כמה שאפשר או שישא בת דומה לו או בת מי שאינו מקפיד על אזהרת הפוסקים לרחק אבל ח"ו לפגום בשביל זה את הכלל כולו ועל זרעם זרע קודש לומר שהם זרע פגום אינן ראוין שתשרה שכינה עליהם. דמבואר דבני נדה אין ראוין שתשרה שכינה עליהם ואדרבה דוחין השכינה מעלמא וטומאת הנדה נכנס בשפיין וכ"ש לפי רעיא מהימנא תקונא שתיתאה הנ"ל דבני ט"מ הוי ממזרי מדרבנן ודלא כמחבר ע"ש. וא"כ ח"ו לומר על כלל ישראל שח"ו אינן ראוין להשראת השכינה. והנה אמרו איש ואשה שכינה שרויה ביניהם ומי זה פתי שיתן בתו לאיש שדוחה שכינה מביתו כעדות הזוה"ק והרוקח ושאר פוסקים ז"ל. 
ובדבר הטענה שלא לנעול דלת בפני בע"ת אומר אני אם בשביל שלא נוציא לעז על בנ"י הכשרים והמיוחסים לומר עליהם ששוים הם להפגומים ננעול דלת בפני הפגומים ולא יחזרו בתשובה יאבדו אלף כמותם ולא נוציא לעז על כלל ישראל לפוגמם באסנ"ת משעג"ח ובפגם מאוס של טומאה מאוסה שהנביא ניבא עליהם שלא יבאו כולם על אדמת ישראל אלא ימותו במדבר ואם על ממזרים אמרו ז"ל שאחת לשבעים שנה מתים כולם כדי שלא יתערבו בזרע קודש אנן ניחוש להם ולא ניחוש לכבוד בנ"י הקדושים ונוציא לע"ז עליהם מדור דור אם אמרו לרחק ולא להתערב בהם בהדי כבשא דרחמנא למה לן... 
עוד אפשר דבאמת הבע"ת אלו הם עזי נפש, וכדעת חז"ל שהם אמת ותורתם אמת, אלא לפי שהם נכנעים כשהם לומדים תורה ויושבין בין ת"ח בין זרע קודש שלא טעמו טעם חטא ע"י זה המה נכנעים וכובשים עזותם וכעסם ונעשים שוה עם רוב חבריהם ולבא לפימא לא גליא ועינינו ראו כמה מהנקראים בע"ת מצערים ת"ח האמיתים בעזותם כשאינם רוצים להתנהג כפי דרכם ונעשים אפרומער עזות פנים וח"ו אין אני מוציא לעז על כולם אבל כמה מהם אני מכיר שמתנהגים בעזות וחוצפה גם כשהם בע"ת רק פרומע חוצפה. וכבר שמעתי ממו"ר שליט"א שמלפנים בע"ת היו נכנעים מאד והיו הולכים מעיר לעיר ומכריזין על עצמם שהם בעלי עבירה ושיתפללו עליהם וכל ישראל קדושים ועכשיו רואים ההפוך שבע"ת הם הם המכריזין על אחרים שהם בעלי עבירה וכיוצא בו ותמה למה הוא כן. ולפענ"ד נראה דהטעם פשוט דבע"ת מלפנים היו בעלי עבירה אשר נולדו בקדושה ולא היו מתחצפים אלא היו בעלי תאוה ולכן כששבו מדרכם שבו בכל לבם והיו נכנעים לכל אבל בע"ת דזמנינו הם הנולדים בטומאה ר"ל ובעזות והם עזי פנים שבדור ולכן אף לאחר ששבו ונעשים בע"ת אבל עזותם נשארה אצלם במדה גדולה והם המצערים אח"כ הת"ח ואם שגיתי ה' הטוב יכפר. 
ועל זה אומר אני נמי דמה שאמרו במקום שבע"ת עומדים אין צדיקים גמורים יכולים לעמוד היינו בע"ת שנולדו בקדושה ובטהרה רק שבמשך הזמן נמשכו אחר תאות לבם והעיר רוחם ושבו לה' וכגון ר"א בן דוראי וכגון ר' יוסי בר"א בר"ש וכר"ל וכיוצא בהם אבל מי שנולד בפגם ע"ז לא מהני תשובה כלל ואין זה בכלל במקום שבע"ת עומד אין צדיק גמור יכול לעמוד דאותה הטומאה לא יכול לזרוק מעצמו בכל אופן... 
הנושא ממשפחה כזו שנולדה באיסור ואחיה והוריה הם עדיין ר"ל בשקע הטומאה האם זה נקרא אשה הוגנת לו ובת ת"ח ודאי מי שחושש לבניו וביתו אחריו שיהיו בני תורה ולא ע"ה חייב לראות לישא אשה הגונה בת טובים ולבדוק באחיה הוריה שיהיו יראי אלקים וחסידים וגמ"ח וא"א השביע את אליעזר עבדו שלא ישא לו אשה רק ממשפחתו הגם שודאי בת אליעזר שהיה זקן ביתו היתה צנועה והיו בה מעלות ראויות ליצחק אבינו מ"מ כיון דהמשפחה אינה ראויה השביע אותו שלא להתחתן בו. וכן יצחק אבינו ליעקב ויעקב לבניו... 
ובסיום הדברים נלפענ"ד להעתיק דברי החינוך מצוה תקס"ד וז"ל, שנמנענו שלא להרחיק ולתעב המצרי מהתחתן עמו בדור השלישי אחר שיתגייר וכו' ואל תשמע מדברינו שנהיה מצווים להתחתן עם המצרי או האדומים אחר ד' דורות שאין כוונת הכתוב לצותינו להתחתן עמהם חלילה "והמשפחות המיוחסות שבישראל לא ירדו ממעלתן להתחתן עמהם", אבל ימנענו הכתוב מהרחיק חיתונם בטענת איסור ויודיענו שאין בהם איסור כלל במי שירצה להתחתן בהם וכמו שכתבתי למעלה בסמוך עכל"ק. והכ"נ אנא בהא סליקנא דודאי אין איסור להתחתן בבני נדה אבל פגום הוה והמשפחות מיוחסות בישראל חלילה לא ירדו ממעלתן להתחתן עמהם מפני הפגם שבהם המבואר במדרש ובזוה"ק וברוקח וד"מ והרש"ל ובי"ש ואפ"ז ושאר פוסקים כולם פה אחד אבל מי שאין ידוע שהוא מהם קיי"ל כחכמים דכל ישראל בחזקת כשרות הם כל זמן שלא נודע פיסולם והשי"ת שמו ישמרנו שנוכל להמשיך ולהתחתן ביחוסי משפחה ע"פ דרך התורה (ואגב למשפחתן יש ב"ה כתב מיוחס עד דהמע"ה).
ידי"נ אוהבו הנאמן קשור באהבתו דושכ"ק בידידות נאמנה ובלב ונפש, מנשה הקטן 
נ. ב. בזה הנני לדרוש בשלום ברא כרעא דאבוה ידיד נפשי הגאון המובהק הצדיק ר' חיים שליט"א. 
הנ"ל 
שו"ת משנה הלכות חלק ז סימן ריב 
עוד בענין הנ"ל 
בעה"י יום א' פ' יתרו שתו"ל לפ"ק.
לפא"מ כבוד הגאון הגדול פאר הדור וכו' וכו' הג"ר מנשה קליין שליט"א. אחדש"כ הדר"ג שליט"א. 
א) ראשית כל הנני מן המודיעים שכל מש"כ בספרי קה"י לקוטים ח"ב סימן כ"ג אינו כלל הוראה להלכה רק הצעה כתלמיד הדן בקרקע לפני רבותיו מה שיש לצדד בזה ע"מ שהם יחוו דעתם וכן כתבתי שם בסוף הסימן שלמעשה צריך לפנות בזה לבעלי הוראה רק שאני מצטער שלא כתבתי באופן בולט יותר שכל דברי אינם להוראה רק להעיר. 
ב) והנה כתבתי שם דאי נימא כהאפ"ז דהא דבני ט' מדות עזי פנים ומקולקלים במדות הוא נמשך לדורות אפשר שרוב החתנים הם במדות כאלו משום שאחד מאבותיו או אמהותיו היו מט"מ וכו' ואהא השיב כ"ג מענין רוב בעילות אחר הבעל וה"נ איכא רובא וכו' ולענ"ד לא שייך כאן ענין הולכים אחר הרוב כיון שאין אנו דנים על הלכה של או"ה אלא על המציאות מה הוא ואיני מאריך בזה דהעיקר הוא שע"פ האומד הישר כשנחזור להביט למשל על חמישים דורות למעלה יש לכל אדם מיליאנין אבות ואמהות (כאשר אי"ה אבאר את החשבון בסוף המכתב) שאם רק אחד מהם הוא מט"מ כבר יש בן או בת אחר בן או בת ולד אחר ולד [האדם שבזמנינו] לאדם שהוא מט' מדות וקשה מאד מאד לצייר שבכל הני מיליאני אבות ואמהות אין אף אחד שנולד בא' מט' מדות, ואם יצוייר באחד או באחדים שיהיו באופן רחוק בלא אחיזה בט"מ, עכ"פ על רוב הצבור לומר כן אין הדעת סובלתו כלל. 
ג) והנה כ"ג שליט"א הרעיש מאוד האיך אפשר להוציא לעז על כלל ישראל שרובן הם מט' מדות וכו' והנה טרם כל שיח אשאל מה יאמר כ"ג לדעת הרמב"ם ז"ל והש"ע באה"ע סימן כ"ג דהמשחית זרעו רח"ל הוא יושב בנדוי ממילא היינו שכבר נדוהו חז"ל (ומה שהקשה בזה הפרישה יעיין בביאור הגר"א ז"ל שם סק"ה שמבאר היטב) והנה הראשית חכמה בשער קדושה פי"ז כתב על דורו שכמעט אין אדם בדורו שנמלט מעון המר הזה ואם בדור הר"ח דור דעה של הב"י והאר"י ז"ל וכו' מה היה בדורות לאחריו וכש"כ בדורותינו יתמי דיתמי, הנה אחד מט"מ הוא בני נדוי לפי גירסתינו שהיא גירסת הרמב"ם ז"ל והש"ע או"ח סי' ר"מ ונמצא שכל הדורות רובם ככולם ממש הם בני ט"מ עצמן [ובלא חידוש האפ"ז שזה נמשך לדורות ע"כ שכולם בני ט"מ] (ומה"ט ניחא שאין אנו רואים בעינינו שינויים בבני חופשים שעשו תשובה לשאר חתנים)... 
ה) אך כך היה לכ"ג להשיג עלי דחלילה לומר על כלל ישראל שהם פגומים במדות ועל זה אשיב שהלא מבואר שהדורות מתקלקלים והולכים וכדאמרינן בשבת בפ' אלו קשרים אם ראשונים כמלאכים אנו כבנ"א ואם ראשון [ראשונים] כבנ"א אנו כחמורים ובירושלמי ספ"ו בגיטין קאמר רבי כשם שיש בן ק"ק לחולי חולין כך בין דורינו לדורו של ר' יוסי ובבכורות תנן מצות יבום קודם למצות חליצה בראשונה שהיו מתכוונים לשם מצוה ועכשיו שאין מתכוונים לשם מצוה אמרו מצות חליצה קודמת ובסוף סוטה ובפ' חלק מייתי לה דבעיקבתא דמשיחא חוצפה יסגי ושמעתי שהרמ"ה ז"ל בסנהדרין שם כתב תימא למה לא בא בזמנינו (ואין לי ספר הרמ"ה ז"ל לסנהדרין) הרי דכבר בזמנו ירדנו פלאים להיות חוצפה יסגי. ויתכן שאחת מהסבות לזה הוא מפני שנתערב יותר ויותר במשפחות שיש להם צד לט"מ, ומ"מ מאחר שכ"ג רואה במש"כ בספרי כעין לעז על ישראל ח"ו הסכמתי שבאם יזכני השי"ת להו"ל ספר הנ"ל תוצאה שני' אשמיט אי"ה הדברים שכתבתי שם ותלי"ת נתוסף לי בזה כמה ענינם שאכמ"ל... 
ז) ועכשיו אטייל קצת בדברי כ"ג במכתבו היקר, מש"כ איזו פעמים דהט"מ גורם לשכינה שתסתלק מישראל לא מצאתי מבואר ד"ז על הט"מ רק אמרי' בפ' עשרה יוחסין שאין הקב"ה משרה שכינתו אלא על משפחות מיוחסות שבישראל והתם מיירי לאפוקי משפחות שמעורב בהן פסולי קהל ולא מבעלי ט"מ, ומשמעות הלשון הוא דאם אין המשפחה מיוחסת היינו שמעורב בהם פסולים אין השכינה שורה אפילו על הכשרים שבהם וא"כ בזמנינו שאין לנו כתבי יוחסין (ואפילו אותן יחידים שיש להם כתב יחוס עד דוד המלך ע"ה או עד אהרן הכהן אין זה מועיל אא"כ היו כתבי יחוס גם לכל נשותיהן שנשאו) א"כ ח"ו אין השכינה שורה על כלל ישראל אבל באמת איכא הרבה מדרגות בענין השראת השכינה דבאבות תנן שנים שעוסקין בתורה שכינה שרוייה ביניהם ובברכות ד"ו ילפינן דבעשרה מתפללין שכינה שרויה ביניהם ומשנינן דבבי עשרה שכינה קדמה ואתי ע"ש וביבמות פ' הערל אמרינן שאין השכינה שורה על פחות משני אלפים ושני רבבות, והנה הטעם דכל דבר שבקדושה אינו בפחות מעשרה הוא משום דכל בי עשרה שכינתא שרי', ואטו אנשים ממשפחות שאינן מיוחסות שאמרו עליהם שאין הקב"ה משרה שכינתו עליהן היעלה על הדעת שהם אינם מצטרפין לעשרה וכן בבן הנדה שמבואר בזוה"ק פ' שמות שהביא כ"ג במכתבו דבכל אתר דאזלין אדחי שכינה מקמיי' ובסנהדרין פ"ק אמרי' דדיין שדן שלא כדין גורם לשכינה שתסתלק מישראל אטו כל הני לא מצטרפי למנין עשרה ובע"כ שיש הרבה עניני שכינתא שריא והוא מהנסתרות לה' אלקינו ית"ש ובודאי כל העוסק בתורה ובמצות לש"ש מתקרב להשי"ת והרמב"ם ז"ל כתב שכל אדם יכול להיות כמרע"ה ובפ"ז מתשובה כתב על הבעל תשובה שהוא מודבק בשכינה... 
יב) ואכתוב החשבון שכתבתי באות ב' ובאמת כי לענ"ד הדברים מיותרים ודאי כי הכל גלוי וידוע להדר"ג שליט"א מ"מ לשלמות המכתב הנני כותב. ידוע כי כשמכפילים המספר עד עשרה פעמים עולה יותר מאלף כגון אחד שנים ד' ח' טז לב סד קכח רנו תקיב אלף כ"ד, וחוזרים וכופלין עוד עשרה פעמים עולה מיליאן היינו שהאלף הוכפל לאלף וכשכופלים פ"ג עולה מיליארד שהמיליאן נעשה אלף מיליאן וכשכופלין פעם רביעי נעשה מיליאן מיליארד ופעם חמישי מיליארד מילירד. 
והנה אדם זה כגון שמעון שאנו דנים עליו יש לו שני הורים וכל אחד מהם יש לו שני הורים הרי ארבע ולכל אחד מהארבע שני הורים הרי שמונה וכן הלאה הולך ומתכפל תמיד [מאחר שההורים א"א להם להיות מאב אחד] ויוצא שעד ארבעים חמשים דורות למפרע אפשר להיות לאדם אחד מיליארד מיליארדין אבות ואמהות מיהא בד"א כשכל אחד מתחתן ברחוקים אבל כשמתחתנים זה עם זה היינו עם מי שכבר הוא אחד מהוריו של זה ואינו נכפל כלל ועפ"ז יכול חוג מצומצם לשמור על עצמו שלא להתחתן אלא בינם לבין עצמם ואז יהיה מספר ההורים של הבא לאחר חמשים דורות רק רבבות וכיו"ב אבל מ"מ אחר שהותרו השבטים לבא זב"ז הולכים ומתחתנים לכל הצדדים ואלו כנהוג שכל מדינה מתחתנים בעיקר עם בני מדינתם בני פולין לבני פולין כו' אבל מ"מ איכא מיעוטא שמתחתנים עם שאר מדינות והרי אם רק אחד מרבבות הוריו של שמעון התחתן עם אחד מאשכנז כבר נתוסף לו ע"י זה הרבה רבבות הורים והורי הוריו ממדינה זו וכן לכל הצדדין וכפי האומד הנראה מסתבר שיש לכ"א מליאני אבות ואמהות כשנביט עד לחמישים דורות למפרע. 
והנני חותם בכל חותמי ברכות ויתברך הדר"ג שליט"א מאדוה"ש ברוב עוז ושלום עד העולם הכ"ד הדו"ש המצפה לרחמי שמים ולגאולה שלמה בב"א, יעקב ישראל קניבסקי 
שו"ת משנה הלכות חלק ז סימן ריג 
עוד בענין הנ"ל להגה"ק הנ"ל 
אור ליום ג' לסדר וכעצם השמים לטהר התשל"ו בנ"י יצו"א. אחדשכג"ק בידידות נצח ובכבוד יתירה. 
יקרת מכתבו אך ורק קבלתי והשתעשעתי בו ובעודו בכפי קריתי ושניתי ודקדקתי בו מרישא ועד סיפא הפך בה והפך בה דכולה בה ואשרי הדור שהגדולים נשמעים לקטנים ובתוך הדברים הבליע שבשעה שיזכהו ה' להו"ל ספרו הבהיר ק"י ליקוטין ח"ב שנית ישמיט הדברים מסימן כ"ג שכתב בענין של ט' מדות וז"ל, ומאחר שכ"ג רואה במש"כ כעין לעז על ישראל ח"ו הסכמתי שבאם יזכני השי"ת להו"ל ספר הנ"ל תוצאה שניה אשמיט אי"ה הדברים שכתבתי שם ותלי"ת נתוסף לי בזה כמה ענינים שאכמ"ל עכל"ק. ובאמת כי לא היה לי לכתוב יותר מזה מתרי טעמי חדא כי זה דרכי לאדם מיעוט כמוני שלא לכתוב בדבר אחד ב' פעמים שלא לבא ח"ו להשיב לאהבת הנצחון שהוא ח"ו בגדר לקנטר שנח לו שלא נברא ועוד שלא יאמרו כמה קשה התלמיד מטריח את הרב. אמנם לפי שכג"ק הניח לן פתח כפתחו של מחט בדבר חדש ואהבה דוחקת להשתעשע בדברי כג"ק שליט"א ומקלקלת את השורה אפתח בפתחו של כג"ק שליט"א. 
א) באות ג' כתב כג"ק וז"ל, והנה כ"ג שליט"א הרעיש מאוד האיך אפשר להוציא לעז על כלל ישראל שרובן הם מט' מדות וכו' והנה טרם כל שיח אשאל מה יאמר כ"ג לדעת הרמב"ם ז"ל והש"ע בא"ע סימן כ"ג דהמשחית זרעו רח"ל הוא יושב בנדוי ממילא היינו שכבר נדהו חז"ל (ומה שהקשה הפרישה יעיין בביאור הגר"א ז"ל שם סק"ה שמבואר היטב) והנה הראשית חכמה בשער הקדושה פי"ז כתב על דורו שכמעט אין אדם בדורו שנמלט מעון המר הזה ואם בדור הר"ח והב"י והאר"י ז"ל דור דעה מה היה בדורות לאחריו וכ"ש בדורותינו יתמי דיתמי, והנה אחד מבני ט"מ הוא בני נדוי לפי גירסתינו שהוא גרסת הרמב"ם ז"ל והש"ע א"ח סימן ר"מ ונמצא שכל הדורות רובם ככולם ממש הם בני ט"מ [ובלא חידוש האפ"ז שזה נמשך לדורות ע"כ שכולם בני ט"מ] (ומה"ט ניחא שאין אנו רואים בעינינו שינויים בבני חופשים שעשו תשובה לשאר חתנים) והנה הדבר לכאורה פשוט דכשאחז"ל יהא בנדוי סתם הוא מנודה כל ימי חייו יעיין ביו"ד סימן של"ד סעיף כ"ז ולפ"ז תמהני מאוד למה אין נזהרין מכל דיני מנודה שאסור בתכבוסת ונעילת הסנדל וכו' וצ"ל דסומכין על שיטת התוס' ודעימיה דמה שאז"ל יהא בנדוי היינו שב"ד צריכין לנדות (אם נודע להם מי שחוטא בזה) אבל לא שהוא ממילא בנדוי דבדרבנן אזלינן בתר המיקל, ואכתי תמוה לומר שלדעת הרמב"ם ז"ל אסור לעמוד בד"א כמעט של כל הצבור וכיו"ב שאר דיני נדוי, ועלה על דעתי ספק שאולי כששב כהוגן על העון פקע הנדוי ממנו אבל לא מצאתי מקור לזה וצ"ע גדול אולי יודע כ"ג איזו פשר דבר בזה יודיעני נא דעתו דעת תורה, עכלכג"ק שליט"א... 
י) באות ז' כתב רמעכג"ק וז"ל, ועכשיו אטייל קצת בדברי כ"ג במכתבו היקר מש"כ איזו פעמים והט"מ גורם לשכינה שתסתלק מישראל לא מצאתי מבואר ד"ז על הט"מ רק אמרינן בפ' י' יוחסין שאין הקב"ה משרה שכינתו אלא על משפחות מיוחסות שבישראל והתם מיירי לאפוקי משפחות שמעורב בהן פסול קהל ולא מבעלי ט"מ, ומשמעות הלשון הוא דאם אין המשפחה מיוחסת היינו שמעורב בהם פסולים אין השכינה שורה אפילו על הכשרים שבהם וא"כ בזמנינו שאין לנו כתבי יוחסין (ואפילו אותן יחידים שיש להם כתב יחוס עד דהמע"ה או עד אהרן הכהן אין זה מועיל אא"כ היו כתבי יחוס גם לכל נשותיהן שנשאו) א"כ ח"ו אין השכינה שורה על כלל ישראל אבל באמת איכא הרבה מדרגות בענין השראת השכינה דבאבות תנן שנים שעוסקים בתורה שכינה שרוייה ביניהם ובברכות ד"ו ילפינן דבעשרה מתפללין שכינה שרויה ביניהם ומשנינן דבבי עשרה שכינה קדמה ואתי וביבמות פרק הערל אמרינן שאין השכינה שורה על פחות משני אלפים ושני רבבות והנה הטעם דכל דבר שבקדושה אינו בפחות מעשרה הוא משום דכל בי עשרה שכינתא שרי' ואטו אנשים שאינן מיוחסי משפחה שאמרו עליהן שאין הקב"ה משרה שכינתו עליהם היעלה על הדעת שהם אינם מצטרפין לעשרה וכן בבן הנדה שמבואר בזוה"ק פרשת שמות שהביא כ"ג דבכל אתר דאזלינן אדחי שכינה מקמיי' ובסנהדרין אמרינן דדיין שדן שלא כדין גורם לשכינה שתסתלק מישראל אטו כל הני לא מצטרפי למנין עשרה ובע"כ שיש הרבה עניני שכינתא שריא והוא מהנסתרות לה' אלקינו ית"ש ובודאי כל העוסק בתורה ובמצות לש"ש מתקרב להשי"ת והרמב"ם ז"ל כתב שכל אדם יכול להיות כמרע"ה ובפ"ז מתשובה כתב על הבעל תשובה שהוא מודבק בשכינה, עכל"ק. 
ולפענ"ד לפי שיטת כג"ק שליט"א גדולה מזו יש להקשות מגר שנתגייר וממזר וכל פסולי קהל דודאי מצטרפו למנין ואינו ראוי שתשרה עליהם שכינה. אמנם נראה לפי מה שאמרו סוטה ג' ע"ב ואמר רב חסדא מתחלה קודם שחטאו ישראל היתה שכינה שורה עם כל אחד ואחד שנאמר כי ה' אלקיך מתהלך בקרב מחניך כיון שחטאו נסתלקה שכינה מהם שנאמר ולא יראה לך ערות דבר ושב מאחריך ופירש"י קודם שחטאו ישראל בעריות עם כל אחד ואחד בביתו, נסתלקה מהם, מלבא לביתם דאינו יכול לראות בעבירות שבביתו, אבל בביהכ"נ השראת השכינה היא על הצבור שקדמה בביהכ"נ ועי' סוטה דף מ"ב שם ד' כתות אין מקבלים פני השכינה ובזוהר ויחי רי"ט ב' דלא חמי אפי שכינתא וביד רמה כת לצים אע"פ שיש בידם תורה ומע"ט ויש להם חלק לעוה"ב אינם מקבלים פני השכינה להסתכל באספקלריא המאירה וכו' וע"כ נראה החילוק בין יחיד לציבור ולכן דבר שבקדושה שבעשרה מצטרפין ואפשר דמה"ט בי עשרה שכינה קדמה ואתי ולכאורה הקדימה היא קודם כולם ולמה ולהנ"ל י"ל דשריית השכינה על בי עשרה והו"ל רק עמו בבית שאם יש מי שאינו ראוי להשראת השכינה הו"ל עמו בבית ולא עליו ועי' יומא נ"ז א"ל ההוא מינאה לר' חנינא השתא ברי טמאין אתון דכתיב (איכה א') טומאתה בשוליה א"ל תא חזי מאי כתיב בהו (ויקרא ט"ז) השוכן אתם בתוך טומאותם אפילו בזמן שהם טמאים שכינה עמהם ופי' מהרש"א שאינו פורש לגמרי אלא כפורש מאשתו נדה דדר עמה בבית אחד כן הקב"ה שוכן אתנו גם עתה בגלות כמ"ש אנכי בצרה ע"כ וא"כ הכ"נ לענין צירוף לציבור ודאי מצטרפין אף דאין ראוין להשראת השכינה מצד עצמם. 
ובתוספת יבמות דף מ"ז ע"ב ד"ה קשים גרים לישראל כספחת פי' וז"ל ועוד י"ל דקשים גרים לישראל לפי שמתערבין בהם ואין שכינה שורה אלא על משפחות המיוחסות שבישראל. והנה פשוט דגר מצוה לאוהבו ולקרבו והתורה צותה עליו בכל מיני ציווי מ"ח פעמים בתורה לקרב שלא להונות אותו עם כל זה לענין שידוכין אין להתערב בהם דפשוט שאם מתערבין עמהם אין השכינה שורה על המשפחה זו ולכן קשים הם לישראל כספחת וא"כ בהני בני ט"מ נמי י"ל כמו הגרים שהשכינה אינה שורה עליהם ופשוט דבגרים אין נפ"מ אם הוא גר צדק ושומר הכל ואפ"ה אין להתערב עמהם ואפילו בזמן הזה ולא אמרינן כיון דממילא נתערבו כמה גרים במשך הזמן אין נפ"מ ומותר הכל דודאי מי שהוא ממשפחה מיוחסת חס לי' להשתדך עם גר. וכ"כ תוס' נדה י"ג ע"ב ומעכבים הגאולה. 
יא) ומיהו ודאי דברי כג"ק שליט"א אמת ויציב שהוא מהנסתרות לה' אלקינו ויש בזה כמה וכמה מיני השראת השכינה מ"מ פשוט דדברי חז"ל אמת דמהני ט"מ או בן נדה עכ"פ לדעת הזוהר גורם לשכינה שתסתלק וודאי דגם גרים כשרים הם לבא בקהל עם כל זה אמרו ז"ל (ברכות ח' ע"ב) אמר להו רבא לבני' אל תשבו אל [על] מטת ארמית ואיכא דאמרו דלא תנסבי גיורתא ובתקו"ז קדושים תס"ט ביומוי דמלכא משיחא לא יהא פסולת בישראל ומאן פסולת אינון גרים, ובגרים תחת כנפי השכינה כתיב ולא על כנפי ומעלין בקודש ואין מורידין, ואותה השראת השכינה הראויה לבנ"י המיוחסין לעולם לא יגיעו לה, ואפילו לתפילת צדיקים גמורים אמרו (יבמות ס"ד) אינה דומה תפלת צדיק בן צדיק לתפלת צדיק בן רשע. עכ"פ ודאי מצינו כזה וכמ"ש במכתבי הקודם בזעירי עם ר' יוחנן וכן מצינו ביבמות מ"ה ע"א ההוא דאתא לקמיה דרב א"ל עו"כ ועבד הבא על בת ישראל מהו א"ל הולד כשר א"ל הב לי ברתך לא יהיבנא וא"ל שימי בר חייא לרב אמרי אינשי גמלא במדי וכו' א"ל אי ניהוי כיהושע בן נון לא יהיבנא ליה ברתי וכו' לא הוה קאזיל מקמיה יהיב ביה עיניה ושכיב ואף רב מתנה מורה בה להיתירא ואף רב יהודה מורה בה להתירא דכי אתא לקמיה דרב יהודה א"ל זיל איטמר או נסיב בת מינך וכי אתא לקמיה דרבא א"ל או גלי או נסיב בת מינך ופירש"י זיל איטמר לך במקום שלא יכירוך ושא בת ישראל שאילו יכירוך לא יתנוה לך ובתוס' שם הקשו זיל איטמר וישיאוך מיוחסת וא"ת והא בעי ראיה א"נ התם כר"מ אבל חכמים אומרים כל משפחות בחזקת כשרות הם עומדות ועוד תי' דהתם להשיא בתו לכהן. והנה בין לתי' הראשון ובין לתי' שני עכ"פ כל שיודעים שיש בו פגם לא יתנו לו אשה ומבואר דאפילו אי לא צריך לבדוק בתר יחוס משפחה מ"מ היכי דידעינן שהוא פגום ודאי דלא יהבו ליה אשה וא"כ הכ"נ לענין הני פגומים אפילו אי נימא דאין צריך לחוש כשנושא אשה בסתם או כשלוקח בחור לבתו אלא כל משפחות בחזקת כשרות אבל היכא דידוע ליה הרי מפורש דלא היו יהבי ליה. 
יב) ועל דבר החשבון ממיליאנים אמהות שיש להסתפק בהם שכתב כג"ק. הנה באמת שהדבר כן הוא האמנם יאמר כג"ק לדנפשי' לפי מה שכג"ק כתב הרי כבר בימי הרמב"ם רוב המון עם לא היו נזהרים בזה וא"כ הדבר הזה של החשבון הנ"ל גם בזמניהם היה וא"כ כ"ש בימי הרמ"א והרש"ל ואפ"ז והבי"ש שהיו מאות שנים אחריהם ודאי שהיו הרבה הרבה יותר מליונים ספקות וא"כ תקשה לן למה כתבו הד"מ והבי"ש והיש"ש וכל האחרונים האי הלכתא דפגומים הם שלא להתערב בהם והלא לפי השיטה דרוב המון כבר בימי הרמב"ם או קודם לכן דהרי גם בזמן התנאים רוב ההמון היו ע"ה א"כ מאז ועד בימי הבי"ש ודאי היו החשבונות האלו וישנם כמה מיליאנים או ביליאנים הורים בינתיים דישנם שם יותר ממאה דורות ועכצ"ל. או כמ"ש לעיל אות ט' דבאמת רוב ההמון לא נתעברו נשותיהם מבני ט"מ ואף שאפשר שלפעמים באו על נשותיהם כך מ"מ לומר דנתעברו כך ושזה העיבור נתערב אח"כ דוקא בינינו לא חיישי' למיעוט כזה ובטל הוא או שנאמר דס"ל דהאיסור אינו נמשך לדורות ורק לאותו הדור ודלא כהרוקח או שנאמר דכל מה שאפשר עבדינן והיכי דידעי' שהוא מט"מ לא יהבי' לי' וכהא דיבמות או גלי או נסיב בת מינך ואם יגלה ולא יכירוהו הכ"נ דיתנו לו אשה כשרה כיון דאין מכירין בו אבל היכא דידעינן בו לא יהבינן. עכ"פ הרי כתבו הפוסקים הלכה ברורה הרמ"א והרש"ל והבי"ש והאפ"ז ובספר עצי ארזים ושאר אחרונים דהפגם שלהם שראוי להרחיק מהם ולהם נמי היה החשבון שלנו ועכ"ל שלא ס"ל כן א"כ אין לנו מקום לחלוק עליהם לפענ"ד כי לא מצינו שום שינוי בעולם לענין הט"מ מזמניהם לזמנינו וכמו שגם כג"ק שליט"א לא חילק בהם כלל... 
ולכאורה האיך היה זה במציאות וע"כ שלענין זה הקב"ה שמרם ביותר או אפשר שאחרים מתו בג' ימי אפילה אותם שלא שמרו בקדושה וכמו שאמרו לענין ממזר דלא ידוע שאינו חי והכ"נ אפשר דהקב"ה ברוב רחמיו מברר מבנ"י המורדים והפושעים בכל דור ודור וממילא לא נשארים לאחר זמן רק הכשרים והראוים. וכמ"ש בגמרא יבמות ע"ח ע"ב אמר ר"ל ממזרת לאחר עשרה דורות מותרת שאלו את ר' אליעזר ממזרת לאחר עשרה דרי מהו אמר להם מי יתן לי דור שלישי ואטהרנה ופריך אלמא קסבר ממזר לא חיי והא אנן תנן ממזרין אסורין ואיסורן איסור עולם ואמר ר' זירא לדידי מפרשתא לי מיניה דרב יהודה דידיע חי דלא ידיע לא חי דידיע ולא ידיע עד תלתא דרי חי טפי לא חי והכ"נ אפשר דמסבב כל הסיבות רוצה בטהרתן של ישראל ומצרף כצרף כסף שלא ישארו רק הכשרים שבהם. 
שנית י"ל כמו בשאר איסורים דכל שנתוסף היתר קליש איסורי' עד שאין לחוש כלל יש לומר הכ"נ לענין זה שאם ח"ו באמת אחד מיני אלף אלפי אלפים או מיליאנים או מיליארדים היה אחד מהם מבני ט' מדות לכשנתערב אח"כ בכמה אלפים ומיליאנים האי איסורא נמי אקליש קליש עד למשהו שלית בי' איסורא עוד. וא"כ אומר אני דאדרבה המספר הגדול מעלה הוא שבטל בכל המספר הזה. וכמו שמצאנו באמת לענין גר דכל זמן שלא נשאו מישראל לא מקרי קהל ואם נשאו מישראל טיהרו וכל שרחוק יותר נטהר יותר. וכן הדין אפילו לאלמנת עיסה או אפילו לספק ממזר שנתערב שמותרים לבא בקהל ומ"מ ודאי שאסור לשדך עמהם אם ידוע מי הוא. ומדברי רבותינו הצדיקים הנוב"י והח"ס והכ"ס הנ"ל היה נראה קצת דלאחר ג' דורות עכ"פ טיהרו, הגם דמדברי הנוב"י משמע דגם בדור רביעי אכתי איכא עונש ועכ"פ כל שירחק יותר קליש יותר ושפיר אין לנו לחוש להם. 
עוד נראה לפמ"ש כבר דהגם דבני ט"מ נמצאים מ"מ ע"פ הרוב אינם נמצאים דאפילו נימא דבא עליה בשעת שכרות וכיוצא בו אבל שדוקא אז תתעבר באותה מעשה אינו שכיח כל כך ולא הוי אלא מיעוטא דמיעוטא אצל שומרי התורה אפילו ע"ה לפענ"ד. ואפילו את"ל שלפעמים בא עליה כך שמא לא נתעברה ואת"ל נתעברה שמא הפילה ואת"ל לא הפילה וילדה ולד של קיימא שמא מת קודם שנשא אשה ואת"ל נשא אשה שמא לא הוליד בנים ואת"ל הוליד שמא לא נתערבו בינינו, ולמיעוטא דמיעוטא לא חיישינן ובטלים הם אבל מה שעינינו ראו ורבותינו אסרו לא ידעתי מקום להתיר. 
הנה באמת הארכתי בדברים פשוטים אינם ראוין לעלות על שלחן מלכים, אמנם ענותנותו דמר הדרגכ"ק שליט"א הרשני ולכן הרהבתי בנפשי להעיר בתשובתו הבהירה היקר לי מאד מאד ויאמין לי כי לא ח"ו מחמת רמות רוחא כתבתי מה שכתבתי רק למען קדושת עם קודש ויחוס משפחותיהם ואין אליהו בא לרחק המשפחות שנתערבו כבר אבל לפענ"ד ח"ו לעבור בשאט נפש על מה שמפורש בש"ע שאין להתערב בהם כמבואר בד"מ וביש"ש ובכל האחרונים ז"ל ואם ילכו ויטמרו במקום שאין מכירין אותן וישאו בנות ישראל ישאו אבל במקום שמכירין אותן לפענ"ד אין לזוז מפסק הש"ע והפוסקים שפסקו שאין לדבק בהם. 
ובזה הנני אחוה קידה ידי"נ הנאמן קשור באהבתו וצדקת קדושתו אנא עבדא דקב"ה דסגידנא קמיה דיקר אורייתא ולומדיה המתפלל בכל יום פעמים, לבד מצהרים, לאריכות ימים ושנות חיים, דשן ורענן בכפלי כפלים, למעכג"ק והנלוים עליהם, עדי יבא ינון ולו יקהת עמים לירושלים, העמוס והטרוד בעבודת הקודש, דושכג"ק בלב ונפש, מנשה הקטן 
